**VILNIAUS LOPŠELIO-DARŽELIO „RŪTA”**

**ETNOKULTŪRINIS PROJEKTAS**

**„AŠ PASĖJAU ŽALIĄ RŪTĄ”**

Etninė kultūra - tai iš kartos į kartą perduodama ilgaamžė mūsų senolių patirtis. Senovės tradicijos padeda nepamiršti tautos šaknų. Žaisdami lietuvių liaudies žaidimus, dainuodami lietuviškas dainas, sekdami pasakas, taikydami patarles, priežodžius, mįsles, stebėdami gamtą, realiame gyvenime mes išlaikome tautos paveldą. Etninė kultūra lavina vaiko vaizduotę, žadina šiltus jausmus savo kalbai, skatina formuotis tautinei savimonei ir padeda ugdyti vaiko bendrąsias kompetencijas.

Siekiant ugdyti ikimokyklinio amžiaus vaikų vertybines nuostatas, dorinę pasaulėjautą, Vilniaus lopšelyje-darželyje ,,Rūta“ nuo 2013 metų vykdomas etnokultūrinis projektas ,,Aš pasėjau žalią rūtą“. Projekto koordinatorė - Vilniaus lopšelio-darželio ,,Rūta“ direktorės pavaduotoja ugdymui Rasa Žiemienė; projekto vadovė – mokytoja, dirbanti pagal ikimokyklinio ugdymo programą, Karolina Kriūnaitė; darbo grupės narės: mokytoja, dirbanti pagal priešmokyklinio ugdymo programą, Danguolė Repčienė ir mokytojos, dirbančios pagal ikimokyklinio ugdymo programą, Alė Daudžvardienė ir Audronė Venslavičienė. Šiuolaikiniame etnokultūros ugdymo procese aktyviai bendradarbiaujame su šeima ir socialiniais partneriais, puoselėjame tautos kultūros tradicijas, kuriame tautiškai iniciatyvią ir kūrybingą bendruomenę.

**Projekto tikslas -** padėti vaikams, atsižvelgiant į jų amžiaus galimybes ir poreikius, išsamiai pažinti bei vertinti savo tautos etninę kultūrą, suprasti jos gyvybingumą ir nuolatinį atsinaujinimą, sąsajas bei skirtumus lyginant su kitomis kultūromis, suvokti save kaip tos kultūros puoselėtoją, ugdyti pasididžiavimą ja ir toleranciją kitoms kultūroms.

**Uždaviniai:**

* Ugdyti aktyvų tradicijų dalyvį, turintį norą pažinti įvairias etnokultūros sritis.
* Gilinti jau turimas vaikų etninės kultūros žinias, kurios padėtų suvokti bei formuoti savo, kaip lietuvio, tapatybę.
* Ugdyti tradicijomis grindžiamas dorovines, ekologines ir estetines nuostatas, skiepyti atsakomybės jausmą už savo tautos etnokultūros likimą, jos puoselėjimą.
* Ugdyti etnokultūrinės raiškos gebėjimus, liaudies kūrybos suvokimą, tradicinių amatų ir kitų raiškos formų kūrybinį pradą.
* Skatinti puoselėti etnokultūrines tradicijas šeimoje, bendruomenėje.

**Veiklos kryptys:** edukacinės veiklos, išvykos, projektai, kūrybinių darbų, piešinių parodos, bendradarbiavimas su socialiniais partneriais, įtraukusis ugdymas.

**Laukiami rezultatai**

Vaikas:

* Suvokiantis savo vaidmenį šeimos, giminės, bendruomenės ir tautos gyvenime, siekiantis perimti paprotines elgesio normas, tradicijas.
* Besidomintis savo šeimos ir giminės tradicijomis, bendruomeniniais papročiais, tradiciniais amatais ir juos puoselėjančiais žmonėmis, praeities ir dabarties įvykiais, gamtine ir kultūrine aplinka, tautos vertybėmis, kitų tautų ir šalių kultūrine įvairove.
* Kūrybingas ir žingeidus, siekiantis išbandyti kuo įvairesnius etnokultūros elementus.